CELEX: 52017PC0424
Language: el
Date: 2017-08-11
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 1380/2013 σχετικά με την Κοινή Αλιευτική Πολιτική

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.8.2017
            COM(2017) 424 final
            2017/0190(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 1380/2013 σχετικά με την Κοινή Αλιευτική Πολιτική
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Ο κανονισμός (ΕΕ) αριθ. 1380/2013
                     1
                   εισήγαγε την αποκαλούμενη υποχρέωση εκφόρτωσης, ήτοι τη σταδιακή υποχρέωση εκφόρτωσης όλων των αλιευμάτων για αποθέματα που υπόκεινται σε όρια αλιευμάτων ή για τα οποία προβλέπεται ελάχιστο μέγεθος αναφοράς διατήρησης. Κατ’ αρχήν, οι λεπτομέρειες εφαρμογής της υποχρέωσης εκφόρτωσης πρέπει να καθορίζονται στα περιφερειακά πολυετή σχέδια διαχείρισης που εγκρίνονται με διαδικασία συναπόφασης. Ωστόσο, δεδομένου ότι ήταν αναμενόμενο η έγκριση πολυετών σχεδίων να απαιτήσει χρόνο, ως προσωρινή λύση στον κανονισμό 1380/2013 προβλεπόταν η έκδοση κατ’ εξουσιοδότηση πράξεων της Επιτροπής για την κατάρτιση σχεδίων απορρίψεων τα οποία εκπονούνται βάσει κοινής σύστασης των ενδιαφερόμενων κρατών μελών για περίοδο που δεν υπερβαίνει τα τρία έτη. Τα σχέδια απορρίψεων μπορούν να περιέχουν διατάξεις όσον αφορά τους τύπους αλιείας ή τα είδη που υπάγονται ήδη στην υποχρέωση εκφόρτωσης ή, σε ορισμένες περιπτώσεις, διατάξεις οι οποίες εισάγουν την εν λόγω υποχρέωση πριν από τη λήξη της προθεσμίας που ορίζεται στον κανονισμό (ΕΕ) αριθ. 1380/2013, διατάξεις οι οποίες προβλέπουν, μεταξύ άλλων, εξαιρέσεις περί του ελαχίστου και εξαιρέσεις για είδη με υψηλά ποσοστά επιβίωσης, διατάξεις για την τεκμηρίωση των αλιευμάτων και, όπου κρίνεται σκόπιμο, διατάξεις για τον καθορισμό των ελάχιστων μεγεθών αναφοράς διατήρησης. 
               
               
                  Οι πρώτοι κατ’ εξουσιοδότηση κανονισμοί της Επιτροπής για τη θέσπιση σχεδίων απορρίψεων άρχισαν να ισχύουν την 1η Ιανουαρίου 2015 και λήγουν στα τέλη του 2017. Μετά τη λήξη της αρχικής περιόδου των τριών ετών, ο κανονισμός 1380/2013 εξουσιοδοτεί την Επιτροπή να εκδίδει κατ’ εξουσιοδότηση πράξεις που περιέχουν αποκλειστικά εξαιρέσεις περί του ελαχίστου, δεδομένου ότι, κατ’ αρχήν, τα πολυετή σχέδια θα πρέπει να χρησιμοποιούνται για να επιτευχθεί ο στόχος της βιώσιμης εκμετάλλευσης των θαλάσσιων βιολογικών πόρων που αντανακλούν τις ιδιαιτερότητες των διάφορων τύπων αλιείας και περιέχουν τις αναγκαίες εξουσιοδοτήσεις για την έκδοση κατ’ εξουσιοδότηση πράξεων, συμπεριλαμβανομένης και της ευελιξίας που απαιτείται για την ομαλή εφαρμογή της υποχρέωσης εκφόρτωσης. 
               
               
                  Μέχρι σήμερα, εφαρμόζεται μόνο το πολυετές σχέδιο για τη Βαλτική Θάλασσα
                     2
                  , ενώ οι δύο προτάσεις της Επιτροπής για πολυετές σχέδιο για τα βενθοπελαγικά είδη της Βόρειας Θάλασσας και τα μικρά πελαγικά είδη της Αδριατικής Θάλασσας βρίσκονται επί του παρόντος υπό διαπραγμάτευση μεταξύ των συννομοθετών
                     3
                  . Δεδομένων των ανωτέρω, είναι αναγκαίο να θεσπιστεί εξουσιοδότηση της Επιτροπής να εγκρίνει σχέδια απορρίψεων για συμπληρωματική συνολική περίοδο τριών ετών το πολύ, προκειμένου να διευκολύνεται η εφαρμογή της υποχρέωσης εκφόρτωσης.  
               
            
            
               •Συνοχή με ισχύουσες διατάξεις στον τομέα πολιτικής
            
            
               
                  Η παρούσα πρόταση συνδέεται με τη θεμελιώδη διάταξη της μεταρρυθμισμένης Κοινής Αλιευτικής Πολιτικής, ήτοι την υποχρέωση εκφόρτωσης. Στόχος της πρότασης είναι να διευκολυνθεί η ομαλή εφαρμογή της, εξουσιοδοτώντας την Επιτροπή να εγκρίνει με κατ’ εξουσιοδότηση πράξη τα αναγκαία μέτρα ευελιξίας, για όσο διάστημα δεν εφαρμόζονται περιφερειακά πολυετή σχέδια βάσει διαδικασίας συναπόφασης.  
               
            
            
               •Συνοχή με άλλες πολιτικές της Ένωσης
            
            
               
                  Συμβάλλοντας στην ομαλή εφαρμογή της υποχρέωσης εκφόρτωσης, η οποία αποσκοπεί στην αύξηση της επιλεκτικότητας και τη μείωση των ανεπιθύμητων αλιευμάτων, η πρόταση συμβάλλει στην περιβαλλοντική, κοινωνική και οικονομική βιωσιμότητα που αποτελούν βασικούς στόχους πολλών πολιτικών της Ένωσης. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση της πρότασης είναι το άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης, σύμφωνα με το οποίο το Ευρωπαϊκό Κοινοβούλιο και το Συμβούλιο, αποφασίζοντας σύμφωνα με τη συνήθη νομοθετική διαδικασία, μπορούν να θεσπίζουν διατάξεις που είναι αναγκαίες για την επίτευξη των στόχων της Κοινής Αλιευτικής Πολιτικής.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Δεν εφαρμόζεται, δεδομένου ότι η παρούσα πρόταση εμπίπτει στην αποκλειστική αρμοδιότητα της ΕΕ.
               
            
            
               •Αναλογικότητα
            
            
               
                  Η πρόταση αποσκοπεί απλώς να επεκτείνει την εξουσιοδότηση της Επιτροπής να εκδίδει κατ’ εξουσιοδότηση πράξεις για την κατάρτιση σχεδίων απορρίψεων για συμπληρωματική περίοδο τριών ετών, λόγω καθυστέρησης της έγκρισης πολυετών σχεδίων. Η παράταση αυτή είναι αναγκαία και κατάλληλη για την ομαλή εφαρμογή της υποχρέωσης εκφόρτωσης. Δεδομένου του αυστηρού χρονοδιαγράμματός της, δεν τίθεται κανένα ζήτημα αναλογικότητας.
               
            
            
               •Επιλογή του νομικού μέσου
            
            
               
                  Μόνο κανονισμός που εκδίδεται από το Ευρωπαϊκό Κοινοβούλιο και το Συμβούλιο μπορεί να τροποποιήσει κανονισμό που εκδίδεται από το Ευρωπαϊκό Κοινοβούλιο και το Συμβούλιο μέσω της συνήθους νομοθετικής διαδικασίας, σύμφωνα με το άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης.
               
            
         
         
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου.
               
               
                  Η παρούσα πρόταση αποτελεί απλή προσωρινή παράταση της εξουσιοδότησης της Επιτροπής να εγκρίνει σχέδια απορρίψεων με κατ’ εξουσιοδότηση πράξεις έως ότου εφαρμοστούν τα πολυετή σχέδια που καλύπτουν επίσης την εφαρμογή της υποχρέωσης εκφόρτωσης σε επίπεδο θαλάσσιας λεκάνης και ειδών, σύμφωνα με το άρθρο 10 παράγραφος 1 του κανονισμού 1380/2013. Επομένως, δεν είναι αναγκαία η αξιολόγηση του συνόλου της μεταρρυθμισμένης Κοινής Αλιευτικής Πολιτικής.
               
            
            
               •Διαβουλεύσεις με τα ενδιαφερόμενα μέρη
            
            
               
                  Παρόλο που δεν πραγματοποιήθηκε επίσημη διαβούλευση λόγω του επείγοντος χαρακτήρα του θέματος, η Επιτροπή έλαβε διάφορες επιστολές τόσο από εθνικές αρχές όσο και από ενδιαφερόμενους φορείς οι οποίοι εξέφραζαν την ανησυχία τους σχετικά με την υφιστάμενη έλλειψη εξουσιοδότησής της να ανανεώσει τα σχέδια απορρίψεων που λήγουν στα τέλη του έτους. 
               
               
                  Η υποχρέωση εκφόρτωσης συνιστά σημαντική αλλαγή και, επομένως, η εφαρμογή της αποτελεί μεγάλη πρόκληση για τον τομέα. Στο πλαίσιο αυτό, θα πρέπει να εξασφαλιστεί η δυνατότητα θέσπισης των απαιτούμενων μέτρων ευελιξίας προκειμένου να διευκολυνθεί η σταδιακή εφαρμογή της υποχρέωσης εκφόρτωσης. 
               
               
                  Πριν από την έγκριση της πρότασης κανονισμού της Επιτροπής για τη μεταρρυθμισμένη Κοινή Αλιευτική Πολιτική πραγματοποιήθηκε εκτενής διαβούλευση με τη συμμετοχή του ευρέος κοινού και εμπειρογνωμόνων, όπου συζητήθηκαν και οι διατάξεις σχετικά με την υποχρέωση εκφόρτωσης.
               
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου. 
               
               
                  Η παρούσα πρόταση αποτελεί απλώς προσωρινή παράταση της εξουσιοδότησης της Επιτροπής να εγκρίνει σχέδια απορρίψεων με κατ’ εξουσιοδότηση πράξεις έως ότου εφαρμοστούν τα πολυετή σχέδια που καλύπτουν επίσης την εφαρμογή της υποχρέωσης εκφόρτωσης σε επίπεδο θαλάσσιας λεκάνης. Πριν από την έγκριση της πρότασης κανονισμού της Επιτροπής για τη μεταρρυθμισμένη Κοινή Αλιευτική Πολιτική πραγματοποιήθηκε εκτενής διαβούλευση με τη συμμετοχή του ευρέος κοινού και εμπειρογνωμόνων, όπου συζητήθηκαν και οι διατάξεις σχετικά με την υποχρέωση εκφόρτωσης.
               
            
            
               •Εκτίμηση των επιπτώσεων
            
            
               
                  Άνευ αντικειμένου. 
               
               
                  Η παρούσα πρόταση αποτελεί απλώς προσωρινή παράταση της εξουσιοδότησης της Επιτροπής να εγκρίνει σχέδια απορρίψεων με κατ’ εξουσιοδότηση πράξεις έως ότου εφαρμοστούν τα πολυετή σχέδια που καλύπτουν επίσης την εφαρμογή της υποχρέωσης εκφόρτωσης σε επίπεδο θαλάσσιας λεκάνης. Δεδομένου ότι οι οικονομικές, περιβαλλοντικές ή κοινωνικές επιπτώσεις της πρότασης δεν είναι σημαντικές, δεν είναι απαραίτητη νέα εκτίμηση επιπτώσεων.
               
               
                  Πριν από την έγκριση της πρότασης κανονισμού της Επιτροπής για τη μεταρρυθμισμένη Κοινή Αλιευτική Πολιτική διενεργήθηκε πλήρης εκτίμηση επιπτώσεων, συμπεριλαμβανομένων των διατάξεων σχετικά με την υποχρέωση εκφόρτωσης.
               
            
            
               •Καταλληλότητα του κανονιστικού πλαισίου και απλούστευση
            
            
               
                  Άνευ αντικειμένου. 
               
            
            
               •Θεμελιώδη δικαιώματα
            
            
               
                  Άνευ αντικειμένου. 
               
               
                  Πρόκειται απλώς για προσωρινή παράταση της εξουσιοδότησης της Επιτροπής να εγκρίνει σχέδια απορρίψεων με κατ’ εξουσιοδότηση πράξεις. Η πρόταση δεν έχει επιπτώσεις στην προστασία των θεμελιωδών δικαιωμάτων. 
               
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου. 
               
               
                  Πρόκειται απλώς για προσωρινή παράταση της εξουσιοδότησης της Επιτροπής να εγκρίνει σχέδια απορρίψεων με κατ’ εξουσιοδότηση πράξεις. Δεν έχει δημοσιονομικές επιπτώσεις. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Σύμφωνα με το άρθρο 46 του κανονισμού 1380/2013, η Επιτροπή οφείλει να υποβάλλει τακτικά εκθέσεις σχετικά με την άσκηση των εξουσιών που της έχουν ανατεθεί. Επιπλέον, το Ευρωπαϊκό Κοινοβούλιο και το Συμβούλιο μπορούν ανά πάσα στιγμή να ανακαλέσουν την εξουσιοδότηση. 
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου. 
               
               
                  Πρόκειται για πρόταση κανονισμού.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Η πρόταση περιέχει μόνο μία ουσιαστική διάταξη, για την τροποποίηση του άρθρου 15 παράγραφος 6 του κανονισμού 1380/2013 με σκοπό να επεκταθεί η εξουσιοδότηση της Επιτροπής να εγκρίνει σχέδια απορρίψεων με κατ’ εξουσιοδότηση πράξεις για συμπληρωματική περίοδο τριών ετών, υπό την προϋπόθεση ότι δεν εφαρμόζονται πολυετή σχέδια για τις σχετικές θαλάσσιες λεκάνες.
               
            
            
               2017/0190 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 1380/2013 σχετικά με την Κοινή Αλιευτική Πολιτική
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  4
               ,
            
         
         
            
               Αποφασίζοντας σύμφωνα με τη συνήθη νομοθετική διαδικασία, 
            
            
               Εκτιμώντας τα ακόλουθα:
            
            
               (1)Το άρθρο 15 παράγραφος 1 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  5
                προβλέπει την υποχρέωση εκφόρτωσης όλων των αλιευμάτων που υπόκεινται σε όρια και στη Μεσόγειο των αλιευμάτων για τα οποία προβλέπονται ελάχιστα μεγέθη («υποχρέωση εκφόρτωσης»).
            
            
               (2)Στα πολυετή σχέδια που αναφέρονται στο άρθρο 9 του κανονισμού (ΕΕ) αριθ. 1380/2013 και στα σχέδια διαχείρισης που αναφέρονται στο άρθρο 18 του κανονισμού (ΕΚ) αριθ. 1967/2006
                  6
                πρόκειται να θεσπιστούν λεπτομερείς διατάξεις με σκοπό να διευκολύνουν την εφαρμογή της υποχρέωσης εκφόρτωσης («σχέδια απορρίψεων»).
            
            
               (3)Το άρθρο 15 παράγραφος 6 του κανονισμού (ΕΕ) αριθ. 1380/2013 προβλέπει ότι, εάν δεν έχουν θεσπιστεί πολυετή σχέδια ή σχέδια διαχείρισης, η Επιτροπή μπορεί να εγκρίνει σχέδια απορρίψεων σε προσωρινή βάση και για περίοδο που δεν υπερβαίνει τα τρία έτη. 
            
            
               (4)Η πείρα έχει δείξει ότι η προετοιμασία και έγκριση πολυετών σχεδίων ή σχεδίων διαχείρισης που περιλαμβάνουν σχέδια απορρίψεων διαρκεί περισσότερο από ό,τι είχε προβλεφθεί κατά τον χρόνο έκδοσης του κανονισμού (ΕΕ) αριθ. 1380/2013. 
            
            
               (5)Ως εκ τούτου, είναι σκόπιμο να καθοριστεί η περίοδος κατά την οποία η Επιτροπή μπορεί να εγκρίνει σχέδια απορρίψεων ελλείψει πολυετών σχεδίων ή σχεδίων διαχείρισης. 
            
            
               (6)Ο κανονισμός (ΕΕ) αριθ. 1380/2013 θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 15 του κανονισμού (ΕΕ) αριθ. 1380/2013, η παράγραφος 6 αντικαθίσταται από το ακόλουθο κείμενο:
            
            
               «6. Εάν δεν θεσπιστεί πολυετές σχέδιο ή σχέδιο διαχείρισης σύμφωνα με το άρθρο 18 του κανονισμού (ΕΚ) αριθ. 1967/2006 για τον εν λόγω τύπο αλιείας, η Επιτροπή εξουσιοδοτείται να εκδώσει, σύμφωνα με το άρθρο 18 του παρόντος κανονισμού, κατ’ εξουσιοδότηση πράξεις σύμφωνα με το άρθρο 46 του παρόντος κανονισμού, για τον καθορισμό σε προσωρινή βάση ειδικών σχεδίων απορρίψεων που περιλαμβάνουν τα αναφερόμενα στην παράγραφο 5 στοιχεία α) έως ε) του παρόντος άρθρου για αρχική περίοδο τριών ετών το πολύ η οποία μπορεί να ανανεωθεί για περαιτέρω συνολική περίοδο τριών ετών. Τα κράτη μέλη μπορούν να συνεργάζονται σύμφωνα με το άρθρο 18 του παρόντος κανονισμού στην επεξεργασία του εν λόγω σχεδίου ενόψει της έκδοσης από την Επιτροπή των υπόψη πράξεων ή της υποβολής πρότασης σύμφωνα με τη συνήθη νομοθετική διαδικασία.»
            
            
               Άρθρο 2 
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου, ΕΕ L 354 της 28.12.2013, σ. 22–61.
               
               
                  
                     (2)
                  Κανονισμός (ΕΕ) 2016/1139 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής Θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση του κανονισμού (ΕΚ) αριθ. 2187/2005 του Συμβουλίου και για την κατάργηση του κανονισμού (ΕΚ) αριθ. 1098/2007 του Συμβουλίου, ΕΕ L 191 της 15.7.2016, σ. 1.
               
               
                  
                     (3)
                  COM/2016/0493 final - 2016/0238 (COD) και COM/2017/097 final - 2017/043 (COD).
               
               
                  
                     (4)
                  ΕΕ C , , σ. .
               
               
                  
                     (5)
                  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22) 
               
               
                  
                     (6)
                  Κανονισμός (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (ΕΕ L 409 της 30.12.2006, σ. 11).